হান্না আল ৰছিদ

**হান্না আল ৰছিদ** (ইংৰাজী: Hannah Al Rashid; জন্ম: ২৫ জানুৱাৰী ১৯৮৬) এগৰাকী ব্ৰিটিছ-ইণ্ডোনেছিয়ান অভিনেত্ৰী, মডেল আৰু সক্ৰিয় কৰ্মী। বুগিছ আৰু ফৰাচী বংশোদ্ভূত হান্না মূলতঃ ইণ্ডোনেছিয়ান চলচ্চিত্ৰ আৰু টেলিভিছনৰ কামৰ বাবে পৰিচিত। *অৰুণা এণ্ড হাৰ পেলেট* (২০১৮) নামৰ ছবিখনত কৰা অভিনয়ৰ বাবে তেওঁ শ্ৰেষ্ঠ সহযোগী অভিনেত্ৰীৰ শিতানত চিত্ৰ বঁটা আৰু মায়া বঁটাৰ মনোনয়ন লাভ কৰিছিল। 

## প্ৰাৰম্ভিক জীৱন
আল ৰছিদৰ জন্ম লণ্ডনত হৈছিল। তেওঁৰ মাতৃ এগৰাকী ফৰাচী মহিলা আৰু পিতৃ দক্ষিণ চুলাৱেচিৰ বুগিছ বংশোদ্ভূত এগৰাকী ইণ্ডোনেছিয়ান ব্যক্তি। তেওঁ লণ্ডন বিশ্ববিদ্যালয়ৰ স্কুল অৱ অৰিয়েণ্টেল এণ্ড আফ্ৰিকান ষ্টাডিজৰপৰা ইণ্ডোনেছিয়ান আৰু ডেভেলপমেণ্ট ষ্টাডিজ বিষয়ত স্নাতক ডিগ্ৰী লাভ কৰে। তেওঁ লণ্ডনতে ডাঙৰ-দীঘল হৈছিল আৰু ২০০৮ চনত ইণ্ডোনেছিয়ালৈ স্থানান্তৰিত হৈছিল।

## কেৰিয়াৰ
আল ৰছিদে প্ৰথম অৱস্থাত ৰাষ্ট্ৰসংঘৰ উন্নয়ন আঁচনিৰ (ইউএনডিপি) হৈ কাম কৰিবলৈ পিতৃৰ জন্মভূমি ইণ্ডোনেছিয়ালৈ আহিছিল। অৱশ্যে সেই পৰিকল্পনাটো সফল নহ’ল আৰু তাৰ পৰিৱৰ্তে তেওঁ জনপ্ৰিয় পপ বেণ্ড 'য়োভি এণ্ড নুনো'ৰ ২০০৭ চনৰ এলবাম *দ্য স্পেচিয়েল ৱান*ৰ কেইবাটাও মিউজিক ভিডিঅ'ত অভিনয় কৰাৰ সুযোগ পায়। ২০১০ চনত তেওঁ এমটিভি ইণ্ডোনেছিয়াত এগৰাকী অতিথি ভিজে (VJ) হিচাপে যোগদান কৰে।

অভিনয় জগতত তেওঁৰ প্ৰথম খোজ আছিল জনপ্ৰিয় কৌতুক অভিনেতা চুলে অভিনীত ধাৰাবাহিক *আৱাছ আদা চুলে*। ২০১২ চনত জোকো আনোৱাৰৰ মনস্তাত্ত্বিক থ্ৰিলাৰ *ৰিচুৱেল*ত কৰা অভিনয়ে তেওঁক বিশেষ পৰিচিতি প্ৰদান কৰে। ইয়াৰ পিছত ২০১৩ চনত তেওঁ এনথ'লজী ছবি *৩চাম* আৰু *ভি/এইচ/এচ/২*ত অভিনয় কৰে। 

তেওঁৰ কেৰিয়াৰৰ আটাইতকৈ ডাঙৰ সফলতা আছিল ব্যাৱসায়িকভাৱে সফল কমেডী ছবি *কমিক ৮: কেচিনো কিংছ পাৰ্ট ১* (২০১৫) আৰু *কমিক ৮: কেচিনো কিংছ পাৰ্ট ২* (২০১৬)। দ্বিতীয়খন ছবিৰ বাবে তেওঁ ২০১৭ চনৰ ইণ্ডোনেছিয়ান বক্স অফিচ মুভি এৱাৰ্ডছত শ্ৰেষ্ঠ সহযোগী অভিনেত্ৰীৰ মনোনয়ন লাভ কৰিছিল, যদিও সেই বঁটা আচৰি ৱেলাছে (*চেক দ্য ষ্টোৰ নেক্সট ড’ৰ*) লাভ কৰে। লগতে ২০১৬ চনত তেওঁ *ৱাৰ্কপ ডিকেআই ৰিবৰ্ণ: জাংক্ৰিক বছ! পাৰ্ট ১*ত অভিনয় কৰে আৰু ২০১৭ চনৰ ইণ্ডোনেছিয়ান বক্স অফিচ মুভি এৱাৰ্ডছত পুনৰ শ্ৰেষ্ঠ অভিনেত্ৰীৰ শিতানত মনোনয়ন লাভ কৰে। এইবাৰ তেওঁ চেলছিয়া ইছলানৰ (*ৰুডী হাবিবী*) হাতত পৰাস্ত হয়। ২০২১ চনৰ জানুৱাৰী মাহৰ তথ্য অনুসৰি, *ৱাৰ্কপ ডিকেআই ৰিবৰ্ণ: জাংক্ৰিক বছ! পাৰ্ট ১* হৈছে ইণ্ডোনেছিয়াৰ সৰ্বাধিক উপাৰ্জন কৰা ঘৰুৱা ছবি। তেওঁ ইয়াৰ ছিকুৱেল *ৱাৰ্কপ ডিকেআই ৰিবৰ্ণ: জাংক্ৰিক বছ! পাৰ্ট ২* (২০১৭) ত অভিনয় কৰিছিল। ২০১৭ চনত তেওঁৰ আন আন ছবিসমূহৰ ভিতৰত আছিল *জেইলংকুং* আৰু ইকা নাটাচাৰ জনপ্ৰিয় উপন্যাসৰ আধাৰত নিৰ্মিত ছবি *ক্ৰিটিকেল ইলাভেন*। 

২০১৮ চনত আল ৰছিদে ইণ্ডোনেছিয়ান-ছিংগাপুৰৰ ছবি *বাফেলো বয়জ* আৰু লক্ষ্মী পামুণ্টজাকৰ উপন্যাসৰ আধাৰত নিৰ্মিত ছবি *অৰুণা এণ্ড হাৰ পেলেট*ত অভিনয় কৰে। ইয়াৰ উপৰি তেওঁ নেটফ্লিক্সৰ একচন থ্ৰিলাৰ *দ্য নাইট কামছ ফৰ আছ*ত এগৰাকী হত্যাকাৰীৰ চৰিত্ৰত অভিনয় কৰিছিল। ২০১৯ চনত তেওঁ জোকো আনোৱাৰৰ ছবি *গুণ্ডালা*ত এগৰাকী নাৰ্ছৰ চৰিত্ৰত ভূমুকি মাৰিছিল। ইয়াৰ পিছত তেওঁ কিমো ষ্টাম্বোৱেলৰ ছবি *দ্য কুইন অব ব্লেক মেজিক*ত নাদ্যা নামৰ এটা গুৰুত্বপূৰ্ণ চৰিত্ৰত অভিনয় কৰে। 

তেওঁ ২০২১ চনত মুক্তি পাবলগীয়া ব্ৰিটিছ একচন-থ্ৰিলাৰ ছবি *এক্সাইলড° দ্য চোজেন ৱানছ*ত অভিনয় কৰিব।

## ব্যক্তিগত জীৱন

আল ৰছিদ তেওঁৰ সক্ৰিয়তাৰ বাবে পৰিচিত আৰু তেওঁ নিজকে এগৰাকী নাৰীবাদী হিচাপে চিনাকি দিয়ে। তেওঁ প্ৰায়ে সামাজিক আৰু ৰাজনৈতিক বাৰ্তা প্ৰচাৰ কৰিবলৈ নিজৰ ছচিয়েল মিডিয়া প্লেটফৰ্মসমূহ ব্যৱহাৰ কৰে, যিটো ইণ্ডোনেছিয়াৰ চেলিব্ৰিটিসকলৰ মাজত তেনেই বিৰল। তেওঁ লিংগ সমতাৰ বাবে ৰাষ্ট্ৰসংঘৰ বহনক্ষম উন্নয়ন লক্ষ্যৰ এগৰাকী প্ৰসাৰক (SDGs Mover)।

খবৰ অনুসৰি, ২০১০ চনত হান্নাই অভিনেতা আৰিঅ' বায়ৰ সৈতে ডেটিং কৰিছিল। হান্নাই *চাটাতান ছি বয়* নামৰ ছবিখনৰ মুকলি অনুষ্ঠানত আৰিঅ'ৰ সৈতে উপস্থিত হোৱাৰ পাছত এই কথা পোহৰলৈ আহিছিল।

২০২০ চনৰ ডিচেম্বৰ মাহত আল ৰছিদ আৰু সহ-অভিনেতা নিনো ফাৰ্নাণ্ডিজে নিজা নিজা ইনষ্টাগ্ৰাম পোষ্টৰ জৰিয়তে ঘোষণা কৰে যে তেওঁলোক কেইবাবছৰো ধৰি বিবাহপাশত আবদ্ধ হৈ আছে। তেওঁলোকৰ বিবাহখন গোপনীয় কৰি ৰখা হৈছিল আৰু সেই সময়লৈকে সংবাদ মাধ্যমত কেতিয়াও প্ৰকাশ পোৱা নাছিল। তেওঁলোকে বৰ্তমান লণ্ডনত একেলগে বাস কৰে। 

## তথ্যসূত্ৰ
 

## বাহ্যিক সংযোগ
* 

শ্ৰেণী:বৃটিছ অভিনেত্ৰী
শ্ৰেণী:ইণ্ডোনেছিয়ান অভিনেত্ৰী
শ্ৰেণী:মডেল
শ্ৰেণী:সমাজকৰ্মী
শ্ৰেণী:ইণ্ডোনেছিয়ান নাৰীবাদী